Peter Skaarup (DD), 2025-03-13:
Nu håber jeg ikke, der er nogen, der får grineflip under min tale.
Det må være ret forstyrrende.
Nå, jeg vil i hvert fald sige tak for ordet for mit vedkommende.
Siden forslaget er blevet fremsat, har regeringen, som vi var inde på – og nu skal hr. Frederik Vad passe på, ellers bliver jeg forstyrret – udnævnt den her konventionsambassadør, og godt for det, og igangsat udredningen af Danmarks forpligtelser og muligheder i forhold til menneskerettighedskonventionen, men også i forhold til Domstolen.
Udredningen skal fokusere på udlændingeområdet, som vi har været inde på her under debatten, og man forventer, at man i løbet af første halvår af 2026 kan være færdig med den del.
I Danmarksdemokraterne mener vi jo, at det er helt afgørende, at vi får klarlagt vores muligheder for at kunne udfordre de internationale konventioner, som i dag sætter nogle begrænsninger på vores udlændingepolitik på forskellige punkter.
Alt for ofte ser vi, at konventionerne spænder ben for de politiske beslutninger, som et flertal her i Folketinget har besluttet, og det er undergravende for befolkningens tillid til, hvad vi beslutter og kan beslutte i Folketinget.
De er simpelt hen på nogle punkter blevet en barriere for en konsekvent og stram udlændingepolitik, hvor vi kan sikre tryghed og orden i Danmark.
Sagen er jo, at når der er dybt kriminelle udlændinge, man ikke kan udvise på nogen som helst måde, så betyder det i praksis, at de kan blive i Danmark og fortsætte deres forbrydelser, og det er helt uacceptabelt.
Det ser vi desværre talrige eksempler på.
Senest i går på et samråd, vi havde i Integrationsudvalget, kom det frem, hvordan nogen, der egentlig er udvist, bliver hængende i Danmark og begår ny kriminalitet, og regeringen sidder sådan lidt på hænderne, må man nok sige, i sager omkring det.
Det er et demokratisk problem, og det vil det vedblive at være, indtil der bliver gjort op med det.
Konventionerne blev jo sådan set aldrig lavet for at stoppe udvisningen af kriminelle udlændinge, som vi ikke ønsker i Danmark.
Det er nogle konventioner, der er lavet lige efter anden verdenskrig og tager udgangspunkt i en helt anden virkelighed og en helt anden sikkerhedspolitisk situation og alt muligt andet, end vi har i dag.
Derfor er det også på tide, at vi får en regering, der tør tage fat om det her problem og i realiteten udfordre de konventioner, som i dag udgør en barriere, og som ikke passer til nutiden og skader Danmarks muligheder for at føre en konsekvent udlændingepolitik.
Og hvis den her regering ikke kan løse problemet, må vi jo have en ny regering, og det hælder jeg mest til.
Nu har vi så, efter mere end 2 års ventetid, fået en konventionsambassadør, og jeg tror, valget af personen er godt.
Det er en, der er dygtig og kan gøre nogle ting.
Jeg kan godt forstå, at nogen griner af det, for det virker jo helt grotesk, at en sag, der er så vigtig, spoleres af, at han altså kun skal arbejde fra mandag til onsdag; det er det jo ikke engang.
Det er altså mærkeligt.
Så er det jo også sådan, og det synes jeg er et andet vigtigt kritikpunkt, at regeringens udredning alene ser på menneskerettighedskonventionen og Domstolen, hvor forslaget fra Konservative, som vi debatterer her i dag, også ser på statsborgerskabsretten.
Det er selvfølgelig fornuftigt, at regeringen har fokus på den her artikel 8 omkring familieliv, for det er jo den, der i nogle sager er en barriere for udvisning i nogle sager.
Men det er da lige så fornuftigt, at man også lytter til det, som Konservative siger.
Ministeren siger så, at man måske godt vil lytte til det, men det er i hvert fald ikke noget, man har sat sig for at undersøge, som det ser ud nu.
Jeg vil i hvert fald gerne overbevises om, at det kommer til at ske.
Vi har jo i Integrationsudvalget bedt den nye ambassadør om at komme i møde sammen med Retsudvalget, så vi kan finde ud af mere præcist, hvad der skal ske hvornår og hvordan osv. osv.
Det håber vi at regeringen er villig til at sørge for sker relativt hurtigt, så vi også bliver klogere på arbejdet.
Det er alt i alt et godt forslag fra Konservative, som vi kommer til at støtte.